Марко Ганчев
Отново жътва

chitanka.info

За кой ли път житата пак узряха,

а аз — едва сега за първи път.

Откъсвам клас и преброявам

зърната му: около трийсет.

И втори, трети — толкова.

Плюс-минус две, плюс-минус три,

но общо взето все на брой

като годините Христови.

И става ясно що е истина:

затуй и ние сме посеяни —

да умножим до трийсет пъти

това от нас, което може

да стане хляб за другите.

И все не можем да го сторим.

И зрее житото отново —

да ни изхрани с хляб, а Бога

с надежда да нахрани пак,

че може би все някога…

А над житата — погледът на Бога,

безкрайно син и доверчив.

1997

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.